b"\n_START_ARTICLE_\nAdelantadas\n_START_PARAGRAPH_\nAdelantadas (isp. adelantado)\xc2\xa0\xe2\x80\x93 karin\xc4\x97s pareigos ir titulas, kur\xc4\xaf gaudavo kai kurie Ispanijos konkistadorai XV\xe2\x80\x93XVII a._NEWLINE_Adelantado pareigas gaudavo tiesiai i\xc5\xa1 Ispanijos monarcho kartu su teise tapti tam tikro regiono, kur\xc4\xaf u\xc5\xbekariaudavo, gubernatoriumi ir teis\xc4\x97ju. Visos \xc5\xa1ios pareigos buvo kompensacija u\xc5\xbe numatyto regiono pradini\xc5\xb3 tyrin\xc4\x97jim\xc5\xb3, apgyvendinimo ir numal\xc5\xa1inimo Ispanijos kar\xc5\xabnos naudai finansavim\xc4\x85 ir organizavim\xc4\x85. Tokie regionai paprastai b\xc5\xabdavo u\xc5\xbe jau buvusi\xc5\xb3 audiencij\xc5\xb3 bei vicekarali\xc5\xb3 jurisdikcijos teritorij\xc5\xb3. Adelantadai tur\xc4\x97davo teis\xc4\x99 tiesiogiai bendrauti su Indij\xc5\xb3 Taryba.\n_START_SECTION_\nRekonkista\n_START_PARAGRAPH_\nTerminas isp. adelantado atsirado Rekonkistos laikais i\xc5\xa1 fraz\xc4\x97s isp. por adelantado 'i\xc5\xa1 anksto'. Adelantado kartais ver\xc4\x8diamas ir kaip 'tas. kas eina priekyje' arba kaip 'prie\xc5\xa1akinis \xc5\xbemogus'. Adelantado yra arab. al-muqadd\xc3\xa1m vertinys._NEWLINE_Dar XI a. kai kuriuose Kastilijos ir Navaros karalys\xc4\x8di\xc5\xb3 dokumentuose minimas \xc5\xa1is \xc5\xbeodis, bet ten neapibr\xc4\x97\xc5\xbetos \xc5\xa1i\xc5\xb3 pareig\xc5\xabn\xc5\xb3 galios ir pareigos. Ankstyviausias tiksliai apib\xc5\xabdintas adelantadas buvo paskirtas 1253\xc2\xa0m. naujai atkariautai teritorijai La Frontera (Andal\xc5\xabzija). Tuo metu \xc4\xafstatym\xc5\xb3 s\xc4\x85vadas Siete Partidas, sudarytas Alfonso X, tiksliai apibr\xc4\x97\xc5\xbe\xc4\x97 pareigyb\xc4\x97s galias: adelantadas (isp. adelantado mayor) tada buvo tuo pa\xc4\x8diu metu teis\xc4\x97jas (tarpinis apeliacinis teis\xc4\x97jas tarp vietin\xc4\x97s justicijos ir karaliaus teismo) ir vykdomasis valdininkas, kuris kaip tiesioginis karaliaus atstovas buvo atsakingas u\xc5\xbe karaliaus \xc4\xafsak\xc5\xb3 vykdym\xc4\x85 jam paskirtame rajone._NEWLINE_Daugelis paskirt\xc5\xb3 adelantad\xc5\xb3 b\xc5\xabdavo i\xc5\xa1 auk\xc5\xa1t\xc5\xb3j\xc5\xb3 sluoksni\xc5\xb3 kilming\xc5\xb3j\xc5\xb3 ar i\xc5\xa1 karali\xc5\xa1kosios \xc5\xa1eimos. Kai adelantadai pasiteisino Andal\xc5\xabzijoje, \xc5\xa1i\xc4\x85 institucij\xc4\x85 \xc4\xafved\xc4\x97 ir \xc5\xa1iauriniuose Pir\xc4\x97n\xc5\xb3 rajonuose, kur ji susiliejo ir pasidar\xc4\x97 sunkiai atskiriama nuo senesn\xc4\x97s teismin\xc4\x97s pareigyb\xc4\x97s isp. merino.\n_START_SECTION_\nU\xc5\xbej\xc5\xabris\n_START_PARAGRAPH_\nAdelantad\xc5\xb3 pareigyb\xc4\x97 buvo naudojama u\xc5\xbekariaujant Kanar\xc5\xb3 salas, laikui einant ji keit\xc4\x97si. Ispanams kolonizuojant Amerik\xc4\x85 ir Azij\xc4\x85 kiekvienas karaliaus \xc4\xafsakas adelantado galias apra\xc5\xa1ydavo kiek skirtingai, kartais gana neai\xc5\xa1kiai, d\xc4\x97l ko da\xc5\xbenai kildavo nesusipratim\xc5\xb3, kaip kad konflikte tarp Juan de O\xc3\xb1ate ir Naujosios Ispanijos vicekaraliaus._NEWLINE_Adelantado pareigos gal\xc4\x97jo b\xc5\xabti suteikiamos konkre\xc4\x8diam \xc5\xbemogui kol \xc5\xa1is gyvas arba gal\xc4\x97jo b\xc5\xabti paveldimos. 1573\xc2\xa0m. buvo paskelbti Ordenanzas de descubrimientos, nueva poblaci\xc3\xb3n y pacificaci\xc3\xb3n de las Indias ('Atradimus lie\xc4\x8diantys \xc4\xafsakai'), kuriuose adelantado pareigos buvo tiksliau apibr\xc4\x97\xc5\xbetos. Be nuo tos datos adelantadai buvo skiriami re\xc4\x8diau, viena i\xc5\xa1 prie\xc5\xbeas\xc4\x8di\xc5\xb3\xc2\xa0\xe2\x80\x93 susiformavusios audiencij\xc5\xb3, gubernatori\xc5\xb3 ir vicekarali\xc5\xb3 institucijos._NEWLINE__NEWLINE_\xc5\xa0iuose \xc4\xafsakuose apibr\xc4\x97\xc5\xbetos adelantad\xc5\xb3 da\xc5\xbeniausiai tur\xc4\x97tos galios. \xc4\xaesakai numat\xc4\x97, kad adelantadai kaip nauj\xc5\xb3 teritorij\xc5\xb3 valdytojai ir teis\xc4\x97jai, tur\xc4\x97jo teis\xc4\x99 tirti apeliuojamas civilines ir kriminalines bylas, skirti \xc4\xafkurt\xc5\xb3 miest\xc5\xb3 regidorus (isp. regidores) bei kabild\xc5\xb3 (isp. cabildo) tarnautojus, skirti laikinus finans\xc5\xb3 valdininkus, leisti \xc4\xafsakus apie \xc5\xbeemi\xc5\xb3 ir kasykl\xc5\xb3 naudojim\xc4\x85, steigti administracinius rajonus, organizuoti milicij\xc4\x85 ir skirti jos kapitonus."